Collett
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Collett er en norsk slekt av engelsk opprinnelse, som innvandret til Norge i 1683 med trelasthandler James Collett (1655–1727). Han giftet seg med Karen Leuch og grunnla et av Christianias største handelshus, Collett & Leuch (senere Collett & Søn), som opphørte i 1821 i forbindelse med krisen etter Napoleonskrigene.
James Colletts sønner var kjøpmann, stadskaptein James Collett (1687–1724) og kjøpmann Peter Collett (1694–1740). Stadskapteinen var far til amtmann Mathias Collett (1708–1759). Kjøpmann Peter Collett var far til blant annet kjøpmann James d.y. Collett (1728–1794), kanselliråd Peter Collett (1729–1763) til Rønnebæksholm på Sjælland, kammerråd Johan Collett (1734–1806) til Rønnebæksholm og godseier Peter Collett (1740–1786) til Buskerud. Datteren Mathia Collett (1737–1801) var gift først med Morten Leuch (1732–1768) til Bogstad, og deretter med kammerherre Bernt Anker (1746–1805).Kjøpmann James Collett d.y. var far til blant andre godseier John Collett (1758–1810) til Ullevål og Flateby.Kammerråd Johan Collett var far til blant annet trykkefrihetsforkjemperen Peter Collett (1767–1823), statsråd Jonas Collett (1772–1851) og eidsvoldsmannen, amtmann Johan Collett (1775–1827). Statsråd Jonas Collett var farfar til maleren Frederik Jonas Lucian Bothfield Collett (1839–1914). Amtmann Johan Collett var far til blant andre professor Jonas Collett (1813–1851) og amtmann Johan Christian Collett (1817–1895). Professor Jonas Collett var gift med forfatteren Camilla Collett, født Wergeland (1813–1895), og deres sønner var zoologen, professor Robert Collett (1842–1913) og genealogen Alf Collett (1844–1919).Godseier Peter Collett (1740–1786) var far til blant andre høyesterettsassessor Peter Collett (1766–1836) og bergråd Christian Ancher Collett (1771–1833). Førstnevnte var far til godseier Bernt Anker Collet (1803–1857) til Lundbygård på Sjælland, som ble stamfar til den danske gren av slekten (denne skriver seg Collet), og til godseier John Collett (1807–1891) til Buskerud. Sistnevnte var far til brukseier på Salsbruket og Bangdalsbruket i Namdalen, Albert Collett (1842–1896) til Buskerud, som igjen var far til blant andre kjemikeren Emil Collett (1875–1940), grunnleggeren av nærings- og legemiddelfirmaet Collett & Co. (Collett-Marwell Hauge A/S).Slektens danske gren eier fortsatt godsene Lundbygård og Rønnebæksholm på Sjælland og storgodset Katholm på Jylland. Les mer i Store norske leksikon genealogi Litteratur Collett, Alf: En Gammel Christiania-Slægt, 1883  Collett, Alf: Familien Collett og Christianialiv i gamle dage, 1915  Collett, Peter: Familien Collett : 300 år i Norge, 1983